ኢትዮጵያ 1ሺ 459 የቡና ናሙናዎችን በማቅረብ የዓለምን ሪኮርድ ሰበረች
አዲስ አበባ:- በአገራችን ለመጀመሪያ ጊዜ በተካሄደው ዓለም አቀፉ የባለ ልዩ ጣዕም ቡና ቅምሻ ውድድር ላይ ኢትዮጵያ 1ሺ 459 ናሙናዎችን በማቅረብ የዓለምን ሪኮርድ መስበሯን የኢትዮጵያ ቡናና ሻይ ባለሥልጣን አስታወቀ።
የባለሥልጣኑ ዋና ዳይሬክተር ዶ/ር አዱኛ ደበሌ ከትናንት በስቲያ በባለሥልጣኑ የመሰብሰቢያ አዳራሽ በሰጡት ጋዜጣዊ መግለጫ እንደተናገሩት፣ ባለፉት 19 የውድድር ዓመታት የቀረቡ የቡና ምርጥ ናሙናዎች ከ900 ያልበለጡ ሲሆን በዘንድሮ ዓመት ግን 1ሺ 459 ናሙናዎችን በማቅረብ ሀገራችን የዓለምን ሪኮርድ ሰብራለች ብለዋል። 
ምንም እንኳን ያቀረብናቸው የቡና ናሙናዎች ሁሉም ምርጥ ቢሆኑም የውድድር ጉዳይ በመሆኑ፣ ከእነዚህ ውስጥ አስፈላጊውን ዓለም አቀፍ መስፈርት ያሟሉ 40 ናሙናዎች መመረጣቸውንም ዳይሬክተሩ ጠቅሰዋል፡፡
ከነዚህም መካከል በተቀመጡ ተጨማሪ መስፈርቶች «የምርጦች ምርጥ» የተባሉና ከ90 በላይ ውጤት ላስመዘገቡ ሦስት ናሙናዎች «ፕሬዘዳንሺያል አዋርድ» የተሰኘው ዓለም አቀፍ እውቅና እንደተሰጣቸው አስታውቀዋል።
በውድድሩ አገራችንም ከፍተኛ ክብርን ተቀዳጅታለች ያሉት ዶ/ር አዱኛ ይህም ለአገራችን፣ ለአገራችን አርሶ አደሮችና ለኢኮኖሚያችን እድገት ትልቅ እመርታን ያመጣል፤ የአገራችንን ገፅታ በዓለም አቀፍ ደረጃ ለመገንባት ከፍተኛ አስተዋፅኦም ይኖረዋል ብለዋል።
ኢትዮጵያ የቡና አገር ሆና እስከ ዛሬ በዚህ ውድድር ተሳታፊ አለመሆኗ ስህተት ነበር ያሉት ኃላፊው፣ ዘንድሮ እንድትወዳደርና ለዚህ እጅግ አመርቂ ውጤት እንድትበቃ ከካፕ ኦፍ ኤክሰለንስ» ጋር መሰራቱን ገልጸዋል። «ካፕ ኦፍ ኤክሰለንስ»ም አዲስ አበባ ድረስ በመምጣት አስፈላጊውን ሁሉ በማድረግ ላሳየው ተሳትፎ እና ትብብር አመስግነዋል።
ከፍተኛ ዓለም አቀፍ ቡና ገዥዎች እነዚህን የቡና ዝርያዎች ለመግዛት ከፍተኛ ፍላጎትን ያሳዩ ሲሆን እስካሁን ከተመዘገቡት መካከል የተመረጡት 134 ገዥዎች ሰኔ 18 ቀን 2012 ዓ.ም በአልያንስ ፎር ኮፊ ኤክሰለንስ ድረ-ገፅ ላይ ለ24 ሰዓት በሚካሄድ ጨረታ ላይ እንደሚሳተፉ አመልክተዋል። 
የእስካሁኑ የውድድር ሂደትም አስደሳች እንደነበር፤ በጨረታውም የኢትዮጵያ ካፕ ኦፍ ኤክሰለንስ የውድድሩን ሪከርድ መስበሩን፤ ተቋሙ የኢትዮጵያን ቡና መርጦ እዚህ ድረስ መጓዙ ሊያስመሰግነው እንደሚገባውም አስረድተዋል።
ከሁሉም በላይ ሊመሰገን የሚገባው የቡናዎቹ አምራች አርሶ አደሩ ነው ያሉት ዋና ዳይሬክተሩ፣ «እናመሰግናችኋለን። እንኳን ደስ አላችሁ!!!» ሲሉም መልዕክታቸውን አስተላልፈዋል።
ባለሥልጣኑ ከተለያዩ ድርጅቶች ጋር በመተባበር ፕሮግራሙን ማካሄዱ የተገለፀ ሲሆን «ፊድ ዘ ፊውቸር ኢትዮጵያ ቫሊዩ ቼይን አክቲቪቲ» እና «አሊያንስ ፎር ኮፊ ኤክሰለንስ» ዋና ዋናዎቹ ናቸው። 
የዘንድሮው የመጨረሻው ዙር ውድድር ሊካሄድ የነበረው እዚህ አገራችን ላይ ሲሆን በኮቪድ-19 ምክንያት ግን አሜሪካ ላይ መካሄዱ ተገልጿል። በመግለጫው ላይ የካፕ ኦፍ ኤክሰለንስ እና የኢትዮጵያ ቡና ነጋዴዎች ማህበር ኃላፊዎችና ተወካዮች ተገኝተዋል።
የዚህ ዓይነቱ ውድድር ሲካሄድ ይህ 20ኛው ሲሆን ኢትዮጵያ በዚህ ታሪካዊ ውድድር ተሳታፊ ስትሆን የመጀመሪያዋ ነው።አዲስ ዘመን ግንቦት 8/2012ግርማ መንግሥቴ